3.

Správa o vyhodnotení plnenia úloh vyplývajúcich z aktualizovaného znenia Schengenského akčného plánu

Predkladaný materiál Správa o vyhodnotení plnenia úloh vyplývajúcich z aktualizovaného znenia Schengenského akčného plánu a aktualizácia Schengenského akčného plánu má za cieľ:
1.	vyhodnotiť plnenie úloh za obdobie od poslednej aktualizácie Schengenského akčného plánu, ktorá bola vládou SR prijatá 8.októbra 2003, do 30. septembra 2004;
2.	zapracovať nové ustanovenia Schengenského acquis a aktov na ňom založených alebo inak s ním súvisiacich;
3.	definovať nové úlohy a opatrenia, ktoré z už existujúcich alebo nových ustanovení Schengenskéh acquis a aktov na ňom založených alebo inak s ním súvisiacich vyplývajú.
Opatrenia uvedené v Schengenskom akčnom pláne odrážajú potrebu plnej implementácie Schengenského acquis a aktov na ňom založených alebo inak s ním súvisiacich, platného v danom období. 
Vyhodnotenie plnenia konkrétnych úloh Schengenského akčného plánu je obsiahnuté priamo v textovej časti, v časti II Všeobecná stratégia implementácie Schengenského systému. Tabuľka implementácie Schengenského acquis (Príloha 1) slúži ako monitoring plnenia, príp. neplnenia stanovených úloh od vzniku Schengenského akčného plánu.
K 31. augustu 2004 sa existujúci zoznam Schengenského acquis a aktov na ňom založených alebo inak s ním súvisiacich rozšíril o ďalších 18 predpisov, avšak 6 právnych predpisov bolo zrušených. Tým počet tzv. schengenských predpisov dosiahol počet približne 209. Na základe analýzy existujúcich, ako aj nových predpisov bolo doplnených ďalších 15 úloh. 
Termín úplného zapojenia sa do schengenskej spolupráce bude závisieť od úspešnosti tzv. schengenského hodnotenia a od sprístupnenia Schengenského informačného systému druhej generácie (ďalej len SIS II) pre nové členské štáty, ktoré je plánované najskôr na apríl 2007. Slovenská republika si spolu s ostatnými štátmi Višehradskej skupiny stanovila referenčný dátum pre ukončenie príprav na aplikáciu prvej časti acquis (podľa čl.3 ods. 1 aktu o pristúpení) na 1. júla 2006, čo by umožnilo uskutočniť prvú fázu schengenského hodnotenia v druhej polovici roku 2006. Aj keď k danému dátumu nebude ešte sprevádzkovaný SIS II ani v rámci existujúcich členských štátov EÚ, je veľmi dôležité koordinovať vývoj SIS II tak, aby SR bola pripravená na zapojenie sa k systému na konci roku 2006 spolu s ostatnými existujúcimi aj novými členskými štátmi. Referenčný dátum pre ukončenie príprav na aplikáciu druhej časti acquis (podľa čl.3 ods. 2 aktu o pristúpení) bol stanovený na 1. decembra 2006, čo by umožnilo uskutočniť druhú fázu schengenského hodnotenia v máji 2007.
Je potrebné zdôrazniť dôležitosť spoločnej koordinácie príprav na zavedenie voľného pohybu osôb s ostatnými susediacimi štátmi vzhľadom na skutočnosť, že schengenská spolupráca je založená na dôslednej spolupráci minimálne susediacich štátov. 
	Z vyhodnotenia úloh Schengenského akčného plánu vyplýva, že jednotlivé úlohy sa plnia priebežne a predpokladá sa ich včasné splnenie aj za výdatnej finančnej a expertnej podpory projektov v rámci programu PHARE 2002 a novo vytvoreného Schengenského prechodného fondu na roky 2004 - 2006. Termíny plnenia niektorých úloh, vzhľadom na nedostatok finančných prostriedkov, boli zmenené podľa reálnosti ich finančného krytia zo štátneho rozpočtu, realizácie projektov PHARE a reálneho poskytnutia finančných prostriedkov zo Schengenského prechodného fondu v septembri 2004. Je potrebné zdôrazniť, že týmto nebude ohrozené včasné plnenie úloh.

Zhrnutie pokroku najvýznamnejších aktivít od poslednej aktualizácie:
-	09.10.2003 bola v Bratislave podpísaná Zmluva medzi Slovenskou republikou  a Maďarskou republikou o hraničnom vybavovaní v cestnej, železničnej a vodnej doprave,	
-	09.10.2003 bola podpísaná  Dohoda medzi vládou Slovenskej republiky a vládou Maďarskej republiky o vykonávaní Zmluvy medzi Slovenskou republikou  a Maďarskou republikou o hraničnom vybavovaní v cestnej, železničnej a vodnej doprave. Ratifikačné listiny k predmetnej zmluve boli vymenené dňa 15.06.2004. Podľa čl. 30 Zmluvy táto nadobudne platnosť deväťdesiatym dňom po výmene ratifikačných listín. Súčasne s nadobudnutím platnosti Zmluvy nadobudne platnosť Dohoda medzi vládou Slovenskej republiky a vládou Maďarskej republiky o vykonávaní Zmluvy medzi Slovenskou republikou a Maďarskou republikou o hraničnom vybavovaní v cestnej, železničnej a vodnej doprave zo dňa 9. októbra 2003,
-    dňa 23.10.2003 bol Národnou radou Slovenskej republiky schválený zákon č. 477/2003 z.z. o ochrane štátnej hranice, ktorý nadobudol účinnosť dňom 01.01.2004, s výnimkou ustanovení týkajúcich sa zabezpečenia ochrany budúcej Schengenskej hranice, ktoré sa začnú implementovať až po zrušení kontrol na vnútorných hraniciach v rámci schengenského priestoru
-	od 15.11.2003 je v platnosti Dohoda medzi vládou Slovenskej republiky a vládou Maďarskej republiky o readmisii osôb na spoločnej štátnej hranici,
-	dňa 01.01.2004 nadobudol účinnosť zákon č. 606/2003 Z.z., ktorým bol novelizovaný zákon NR SR č. 48/2002 Z.z. o pobyte cudzincov a o zmene a doplnení niektorých zákonov,
-	od 01.01.2004 je v platnosti Dohoda medzi vládou Slovenskej republiky a Českej republiky o odovzdávaní a prijímaní osôb na spoločnej štátnej hranici,
-	k 1. 1. 2004 bolo zriadené pracovisko Národnej ústredne SIRENE,
-	27.1.2004 bola v Bratislave podpísaná Zmluva medzi Slovenskou republikou a Českou republikou, ktorou sa mení a dopĺňa Zmluva medzi Slovenskou repulblikou a Českou republikou o úprave režimu a o spolupráci na spoločných štátnych hraniciach zo dňa 29. októbra 1992, v znení Zmluvy zo dňa 18. augusta 1997,
-	27.1.2004 bola podpísaná Zmluva medzi Slovenskou republikou a Českou republikou o policajnej spolupráci,
-	13.2.2004 sa podpísala Zmluva medzi Slovenskou republikou a Rumunskou republikou o policajnej spolupráci,
-	23.03.2004  bola podpísaná Zmluva medzi Slovenskou republikou a Poľskou republikou o spolupráci v boji proti trestnej činnosti a spolupráci na prihraničných územiach,
-	15.04.2004 vláda SR schválila návrh na prístup SR k dohovoru vypracovanému na základe čl. K.3 Zmluvy o EÚ o zriadení Európskeho policajného úradu (Dohovor o Europole) a jeho dodatkovým protokolom,
-	od 01.05.2004 je v platnosti Dohoda medzi vládou SR a vládami Belgického kráľovstva, Luxemburského veľkovojvodstva a Holandského kráľovstva na druhej strane o readmisii osôb v nezákonnom postavení,
-     Vláda  Slovenskej republiky uznesením č. 470/2003 schválila zámer Projektu nových cestovných dokladov Slovenskej republiky formátu Európskej únie.
	
	V nasledujúcom období bude v súvislosti s pokračovaním dôsledného plnenia schengenských štandardov potrebné zvýšenie pozornosti a dôraz na zrýchlenie prípravných prác v oblasti prípravy národných informačných systémov polície relevantných pre Schengenský informačný systém, na realizácii fyzickej a technickej ochrany budúcej schengenskej vonkajšej hranice (vrátane infraštruktúry medzinárodných letísk schengenského typu) a s tým súvisiace zabezpečenie tzv. schengenskej policajnej spolupráce ako hlavného kompenzačného opatrenia.